法查斯嘉希活

法查斯嘉希活，係一名喺肯雅同英國出身嘅女芭蕾舞者兼演員，而家做到咗皇家芭蕾舞團首席。喺2019年參演咗音樂劇改編電影《Cats》後開始俾外界認識。

早年
希活係1992年7月4號喺賴羅比出世，老竇係英國人，媽媽係肯雅人。到2歲時畀父母帶返西修適士郡，跟埋祖父母一齊住。3歲嘅時候祖父母帶咗佢去睇《胡桃夾子》，跟著希活就開始咗學跳舞。開頭佢響Le Serve School of Ballet同埋Theatre Dance呢兩間學校讀書，直到一位老師鼓勵佢去White Lodge試境。2003年佢正式入讀皇家芭蕾舞學校， 2008年成功升上高中，但後嚟由於受咗傷最尾係冇正式畢業，淨係拎返張肆業紙。

職業生涯
到2010年希活獲選入咗皇家芭蕾舞團， 跟著連續幾年升位到2016年，就做到咗首席。

到2018年11月，希活加入咗電影《CATS》嘅劇組，出演一位名叫「維多利亞」嘅白貓 ，為咗演角佢係要同皇家芭蕾告返假。佢返返皇家芭蕾之後，就做咗施沙高雷力士喺《羅密歐與茱麗葉》嘅首演拍檔。

到2020年因為武漢肺炎，希活原本預定首演嘅《天鵝湖》被迫取消咗。佢跟住就響應咗米茜高普蘭嘅呼籲參與「救救舞天鵝」行動，將跳《天鵝之死》嘅影片擺上網，再將籌到嘅善款捐助返各大舞團同藝術基金。喺皇家芭蕾復演直播度，希活再同高雷力士演出咗一段全新編排嘅雙人舞。

攞獎 
喺入讀皇家芭蕾舞學校嘅時期，佢分別喺2009年同2010年贏得Lynn Seymour Award for Expressive Dance同英國年度舞者獎。

希活曾經喺2010年參與咗皇家舞蹈學院主辦嘅珍妮爵士國際芭蕾大賽，斬獲銀獎同最受觀眾歡迎大獎。佢仲喺英國舞評人大獎度攞過好多次榮譽，包括2014年嘅最佳新人獎，同2016嘅最佳女舞者。

喺2019年9月出、由修適士公爵夫人美謹主編嘅《英國 Vogue》雜誌，佢獲選為15位有影響力嘅封面女性之一。到2020年佢畀《權力榜》選為英國百名最有影響力嘅非裔名人之一。

芭蕾舞者
英國女演員